تݣّارݣرنت أولا لورݣلية (معروفة حتى بتوارݣريت وتݣانݣوسيت) هي واحد اللوغة من لفرع الزناتي ديال اللوغات لأمازيغية دالشمال. كايهضرو بهاد اللوغة بزّاف ديال الناس فواحات ورݣلة (وارݣرن) ونݣوسة (إنݣّوسا) فدزاير. ف1987 ماكانش كتر من عشرالاف واحد كايهضرو بلورݣلية. إتنولوݣ قدّرات بلي غير 5000 واحد كانو كايهضرو بيها ف1995. ف2014 عطات إتنولوݣ واحد التقدير جديد هو 20 ألف دلبشري ناطقين بتݣّارݣرنت. هاد اللوغة عندها جوج داللهجات: وحدة فورݣلة (تݣّارݣرنت) ولخرة فنݣوسة (تݣّانݣوسيت). كاين شوية دلفرق بيناتهوم، وبزّاف فلمكان ديال شي حروف كايجيو مع الضمائير، وفوسط تݣارݣرنت دورݣلة كاينين ختيلافات صغار فاللسان ديال لقبايل دآت براهيم، آت سيسين وآت واݣّين. الناس ديال ورݣلة كاتبان ليهوم تݣارݣرنت، تݣانݣوسيت، توݣورت (أمازيغية تيماسين) وتومزابت، وحتيمال دمتغيرات زناتيين خرين، بحال لهجات ديال لوغة وحدة كايسميوها توّارݣريت. على حساب لهضرة ديال دولور Delheure (1987:355)، ݣال باللي "at Wargrən fəhhəmən d awəḥdi tawsint" (آتْ وارݣرْن فْهّامْن د أوْحدي تاوسينت، الناس ديال ورݣلة كايفهمو تيماسين مزيان). بيارني ف1908 دار ديراسة ديال لقواعيد دتݣارݣرنت، قبل تدارت ديراسة مامتعمقاش بزاف على يد باسيت ف1893. لمعجام ديال هاد اللوغة توتّق مزيان فالديكسيونير اللي دارو دولور ف1987.